પૂર્વ દિશા અને ચેકોસ્લોવેકિયાથી આવેલા યહૂદીઓને પણ પ્લાઝોવમાં પોલિશ લોકોની સાથે જ રાખવાના હતા. તેમના માટે ઓસ્વિટ્ઝ-બર્કેન્યુની અથવા ગ્રોસ-રોસેનની પશ્ચિમે જગ્યા કરવાની હતી. ક્યારેક તો કેદીઓની આ સંખ્યા ૩૫૦૦૦ કરતાં પણ વધી જતી હતી, અને ત્યારે હાજરી પૂરવાનું કામ ટોળા દીઠ કરવામાં આવતું હતું. એમોને જૂના કેદીઓમાંથી છટણી કરીને નવા કેદીઓ માટે જગ્યા કરવી પડતી હતી. અને ઓસ્કર જાણતો હતો, કે કમાન્ડન્ટની છટણી કરવાની ઝડપી રીત કેવી હતી! એકાદ છાવણીની ઑફિસ કે વર્કશોપમાં પ્રવેશીને, આગળની બે કતારોમાંથી એક કતારને એ દોરીને બહાર લઈ જતો. કેદીઓને કૂચ કરાવતાં-કરાવતાં ઓસ્ટ્રિયન ફાયરિંગ સ્ક્વોડ પાસે લઈ જઈને બધા જ કેદીઓને એ ગોળીઓથી વીંધી નખાવતો! અથવા તેમને ક્રેકોવ-પ્લાઝોવના સ્ટેશને ઊભેલા જાનવરોના ડબ્બામાં ચડાવી દેતો; અથવા તો ૧૯૪૩ની સાલની પાનખરમાં એસએસના અંગત બેરેક પાસે નાખવામાં આવેલી નવી રેલવે લાઈન પર ઊભેલા ડબ્બાઓમાં એ કેદીઓને ચડાવી દેતો!